নিউটাউনে নাবালিকাকে যৌন নিগ্রহ, গ্রেফতার রং মিস্ত্রি

বিধাননগর: নিউটাউনে (New Town) ফাঁকা বাড়িতে নাবালিকাকে যৌন নিগ্রহের (Harassed Minor Girl) অভিযোগ। ঘটনায় ইকোপার্ক থানার পুলিশ রঙের মিস্ত্রিকে গ্রেফতার করেছে। নিগৃহীতা বছর দশেকের নাবালিকা নিউটাউনের জ্যাংড়া গ্রাম পঞ্চায়েত ঘুনি টিয়া বাগান পাড়ার বাসিন্দা। এই ঘটনায় নির্যাতিতার পরিবারের অভিযোগের ভিত্তিতে অভিযুক্ত বাড়ির রঙ মিস্ত্রিকে গ্রেফতার করেছে বিধাননগর কমিশনারেটের ইকোপার্ক থানার পুলিশ। ধৃত কওসার আলি ওরপে বাপি (৩২)। যুবক পেশায় রঙের মিস্ত্রি। সে ইকোপার্ক থানার যাত্রাগাছি-ঘুনি এলাকার বাসিন্দা।

বুধবার বিকেলে নিউটাউনে এলাকা থেকেই অভিযুক্ত বাপিকে পাকড়াও করেছে পুলিশ। ধৃতের প্রতিবেশীরা জানিয়েছেন, বছরকয়েক আগে ঘুনি এলাকায় বিয়ে হয়েছিল বাপির। পারিবারিক জীবনে স্ত্রীর সঙ্গে অমানবিক আচরণের কারণে মহিলা বাবার বাড়িতে চলে গিয়েছেন। এরপর বাপির এই দুষ্কর্ম জানতে পেরে কার্যত হতবাক হচ্ছেন স্থানীয়রা।

আরও পড়ুন: বাংলার ভোটার তালিকায় পাঞ্জাব-গুজরাটের লোক, এজেন্সি পাঠিয়েছে বিজেপি: মমতা

পুলিশ ও স্থানীয় সূত্রে খবর, দিনকয়েক ধরে নির্যাতিতা নাবালিকার টিয়া বাগানের বাড়িতে রঙের কাজ করছিল বাপি। বুধবার সকালেও সে কাজে গিয়েছিল। নিচের ঘরে রঙের কাজ করছিল। সে সময় নাবালিকার পরিবারের অধিকাংশ সদস্যরা বাইরে বেরিয়েছিলেন। তখন নির্জন বাড়ির সুযোগ পেয়ে ওই নাবালিকাকে নানা প্রলোভন দেখিয়ে বাড়ির উপরের চারতলার ঘরে ডেকে নিয়ে যায় বাপি। অভিযোগ, সেখানেই বাড়ির রঙ মিস্ত্রির কাছে যৌন হেনস্থার শিকার হয় কিশোরী। দুপুরের দিকে পরিবারের সদস্যরা বাড়ি ফিরে এলে কান্নাকাটি জুড়ে দেয় নাবালিকা। সে নিকট পরিজনের কাছে গোটা ঘটনা খুলে বলে। এরপর পরিবার অভিযুক্ত বাড়ির রঙ মিস্ত্রির বিরুদ্ধে ইকোপার্ক থানায় যৌন হেনস্থার একটি অভিযোগ দায়ের করেন। পুলিশ জানিয়েছে, পকসো আইনের একাধিক ধারায় অভিযুক্ত যুবককে গ্রেফতার করা হয়েছে। নাবালিকার মেডিকেল পরীক্ষা-নিরীক্ষাও করা হবে। বৃহস্পতিবার অভিযুক্তকে বারাসত আদালতে পাঠিয়ে, ধৃত রঙ মিস্ত্রিকে নিজেদের হেফাজতে চাইবে পুলিশ।

অন্য খবর দেখুন